CBG กูรูหั่นเป้าเหลือ 66 บาท สะท้อนขาดทุนบริษัทร่วมในจีน
CBG กูรูหั่นเป้าเหลือ 66 บาท สะท้อนขาดทุนบริษัทร่วมในจีน
7 มี.ค. 2560

บล.กสิกรไทย ระบุในบทวิเคราะห์วันนี้ (7 มี.ค.) เปลี่ยนคำแนะนำจาก “ถือ” เป็น “ซื้อ” สำหรับ บริษัท คาราบาวกรุ๊ป จำกัด (มหาชน)  หรือ CBG แต่ปรับลดราคาเป้าจาก 75.00 บาท เป็น 66.00 บาท เพื่อสะท้อนถึงแรงกดดันระยะสั้นจากการขาดทุนในบริษัทร่วมที่ประเทศจีน โดยคาดประมาณการกำไรปี 60 จะปรับลดลง 21% เทียบช่วงเดียวกันของปีก่อน จากแรงกดดันดังกล่าวก่อนจะปรับเพิ่มขึ้น 51% และ 38% ในปี 61-62
ทั้งนี้มองว่าการลงทุนในประเทศจีนถือเป็นการลงทุนที่ดีในการเปิดตลาดใหม่เพื่อจะก้าวเป็นผู้เล่นระดับโลก เนื่องจากประเทศจีนมีขนาดตลาดเครื่องดื่มชูกำลังที่ใหญ่ที่สุดอันดับ 2 ของโลกรองจากสหรัฐอเมริกา ด้วยขนาดตลาด 6.2 พันล้านเหรียญสหรัฐ โดยเชื่อว่ายอดขายในต่างประเทศจะเป็นปัจจัยสำคัญที่จะขับเคลื่อนรายได้ในช่วงปี 60-62 โดยเฉพาะในประเทศ กัมพูชา, สหราชอาณาจักร และจีน